Ich, Heinrich Weber von Siggingen, tuͦn kunt und mengklich ze wissen, dz ich an statt und in namē dˀ hochwirdigen, wolgebornen Clarannē von der
Hohen Clingen, eptischin ze Sekingen, minˀ gnedigen froͧwen, offenlich ze gericht sazz ze Froͤdnoͧw undˀ der eschen an dˀ nechsten mitken vor sant Lucyen tag
und in dem jar, als diser brief gebn̄ ist, und kam fùr offen, vˀbannē gericht dˀ from, bescheiden Lùpolt Buͤsinger von Zovingen uff eim teil, und Hans Froͤdinger
von Siggingen an dem andern teil, gefûrsprechet ze beidˀ sit. und dˀ obgeñt Lùpolt offnet und vˀjach mit fûrsprechn̄, dz er dem selbn̄ Hans Froͤdingˀ hette ze koͧfen
gebn̄ fûr ein rechten, steten, ewigen koͧf alles sin guͦt, gelegen ze Froͤdnoͧw, burg, bongartē, garten, akker, matten, holtz und veld, wunn und weid, wasser, vischentz
enhalb und dishalb der Aren und alles dz, so zuͦ des egent₎ Lûpoltz und sinˀ vordren guͤt ze Froͤdnoͧw gehoͤrt und von alter her gehoͤrt haͧt, es sig besuͦcht odˀ unbesuͦcht,
mit aller zuͦgehoͤrd, nûtzit ussgenomen, und wery der koͧf beschehen umb viertzig guldin, und die selbn̄ viertzig guldin hett dˀ vorgent₎ koͤffer Hans Froͤdingˀ dem
yetzgent₎ Lûpolt gewert und bezalt, als dˀ selb Lûpolt gichtig wz. und dar umb batt er mit urteil ze fragen, wie er im dz vorgeschribn̄ guͦt vˀtigen und zuͦ sinen
handen bringen soͤlt, dz er und sin erbn̄ daran habend werint. do wart erteilt nach minˀ frag, er soͤlt dz guͦt uffgebn̄ fûr sich und sin erbn̄ des ersten an des ✳
richters hand und soͤlt sich alles sines rechtn̄ und aller sinˀ ansprach an dem selbn̄ guͦt vˀzihn̄ nū und yemer und soͤlt dem obgent₎ Hans Froͤdingˀ des koͧfs wer
sin und im und sinē erbn̄ dar umb werschaft leisten nach landes recht fûr ein lehn̄ guͦt von dem gotzhus ze Sekingen umb ein schilling phennīg jerlichs zins.
dis uffgebn̄, vˀzihen und vˀsprechn̄ der werschaft tett und vollfuͦrt dˀ egent₎ Lûpolt mit hand und mit mund fûr sich und all sin erbn̄ an des richters hand,
als vor urteil gebn̄ hatt. darnach wart fûrbz erteilt, dz der selb Lûpolt dz vorbenempt sin guͦt ze Froͤdnoͧw in dem Siggental mit aller siner zuͦgehoͤrd dˀ obgenant₎
minˀ gnedigen froͧwen von dˀ lehenschaft wegen uffgebn̄ soͤlt fûr sich und all sin erbn̄ an ir hand und die selbn̄ min gnedigen froͧwen bitten, dem obgent₎ Hans Froͤdingˀ
und sinē erbn̄ daz selb guͦt ze vˀlihen. dis alles der yetzgent₎ Lûtpolt Buͦsingˀ vollendet und getaͧn haͧt an offnem gericht des ersten an des richters hant, und ich, dˀ
obgent₎ richter, dz guͦt dem selbn̄ Hans Froͤdingˀ und sinē erbn̄ von minˀ hand vˀlihn̄ han, und darnach die vorgent₎ min gnedigi froͧw vō bett wegen des egenanten
Lûpoltz dz vorbenempt guͦt im Siggental von im haͧt uffgenomen und dz selb vˀkoͧft guͦt mit aller zuͦgehoͤrd haͧt vˀlihn̄ dem vorgedachten Hans Froͤdingˀ und sinē erbn̄ ✳
nach bekennen der urteil, die vor offem gericht vor mir bekent ist, wenn̄ dis uffgebn̄ und enphahen also von beiden teilen beschehen sig, dz es denn̄ dannē hin yemer
mer kraft und macht habn̄ soͤlli und in gantzˀ sichˀeit billich bestan und belibn̄. und dar uff liess an recht dˀ obgent₎ Hans Froͤdingˀ, wery sach, ob dˀ egent₎ Lùpolt
yena brief inne hette von des egenanten guͦtz wegen, ob er im die ût billich ingebn̄ und zuͦ sinen handen antwûrten soͤlt. do gab urteil und recht, wz briefen er
inne hette, die von dis obgent₎ guͦtz wegen wistint, es werint vˀlegen odˀ nûw brief, die soͤlt er dem selbn̄ Hans Froͤdingˀ her uss gebn̄. dz vˀsprach im dˀ obgenant ✳
Lûpolt ze tuͦn und usszerichtn̄ und gab im dar umb ze bûrgen den Huser von Baden, dˀ vˀsprach vor offem gericht, dem egent₎ Hans Froͤdingˀ von dˀ briefen wegen
haft ze sin. hie by warent und sint gezûgen und hant ouch all vorgeschribn̄ sachn̄ und urteilen gesprochn̄ gehoͤrt und gesehn̄ Hein Meigˀ von Kilchdorf, Heintz
Meiger, sin bruͦdˀ, Hans in Oͧwan ze Ober Siggingen, Heinrich Zehendˀ da selbs, Etter Hensli von Nussboͧmen, Cuͦni Widmˀ und Wetzel Schliningˀ von Nidˀ Siggingen
und andˀ erber lût. und durch gantz ewig sichˀeit und bestaͤtung dis uffgebens, lihens und emphahens, do wart mit rechter, gesamnotˀ urteil uff den eid erteilt,
dz die obgent₎ min gnedigi froͧw vō des gerichtz wegen und minˀ, des vorgent₎ richters, bett wegen ir insigel und darnach der obgent₎ Lûpolt Buͤsingˀ sin ✳
insigel an disen brief tuͦn henken sont. und des zuͦ urkùnd habin wir, obgenante Klaranna vō der Hohen Clingen, von gottes ordnug eptischin ze Sekingen,
unser apti insigel an disen brief getaͧn henken von des gerichtz wegen und von bett des vorgent₎ Heinrich Webers, unsers richters und amptmans. so
han ich, dˀ vorgent₎ Lûpolt Buͤsingˀ, durch merˀ sichˀeit willn̄ min eigen insigel nach rechtˀ urteil fûr mich und all min erbn̄ und alle, die von ûnser wegen
herzuͦ gehoͤrent und gehaft sint, ouch an disen brief offenlich gehenket, der gebn̄ wart in dem vierzehen hundˀtesten und nûntzehenden jar uff der ✳
nechsten mitken vor sant Lucyen tag, als vorgeschribn̄ staͧt. ✳